“หุ้นเอเชีย” เปิดลบ! หวั่นตัวเลขภาคผลิต “จีน” หดตัว 2 เดือนติด
“ตลาดหุ้นเอเชีย” เปิดลบ! นักลงทุนจับตาข้อมูลกิจกรรมในภาคการผลิตเดือนพ.ย.ของจีน คาดหดตัวลงติดต่อกันเป็นเดือนที่สอง
“ตลาดหุ้นเอเชีย” เปิดลบ! นักลงทุนจับตาข้อมูลกิจกรรมในภาคการผลิตเดือนพ.ย.ของจีน คาดหดตัวลงติดต่อกันเป็นเดือนที่สอง
30 พ.ย. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้  ขณะที่นักลงทุนจับตาข้อมูลกิจกรรมในภาคการผลิตเดือนพ.ย.ของจีน ซึ่งนักวิเคราะห์คาดการณ์ว่าจะหดตัวลงติดต่อกันเป็นเดือนที่สอง
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,886.67 จุด ลดลง 141.17 จุด หรือ -0.50%, ดัชนี HSI ตลาดหุ้นฮ่องกงเปิดวันนี้ที่ 18,141.56 จุด ลดลง 63.12 จุด หรือ -0.35% และดัชนี SSE Composite ตลาดหุ้นจีนเปิดวันนี้ที่ 3,141.40 จุด ลดลง 8.35 จุด หรือ -0.27%
สำหรับบริษัทฟาสต์ รีเทลลิงของญี่ปุ่น และบริษัทเสี่ยวเผิง ซึ่งเป็นผู้ผลิตรถไฟฟ้าของจีนมีกำหนดรายงานผลประกอบการวันนี้ ขณะที่ นายเจอโรม พาวเวล ประธานธนาคารกลางสหรัฐ (เฟด) เตรียมกล่าวสุนทรพจน์ที่สถาบันบรูกกิงส์ในวันนี้ตามเวลาสหรัฐ
ทั้งนี้จีนประกาศมาตรการเพื่อเร่งฉีดวัคซีนให้แก่ผู้สูงอายุเมื่อช่วงบ่ายวันอังคาร (29 พ.ย.) ซึ่งเป็นปัจจัยสำคัญสำหรับการเปิดเศรษฐกิจอีกครั้ง แต่เมื่อถูกถามว่าจีนจะปรับเปลี่ยนนโยบายโควิดเป็นศูนย์หรือไม่ หลังจากที่เกิดเหตุประท้วงต่อต้านการล็อกดาวน์ในประเทศ เจ้าหน้าที่ตอบแต่เพียงว่า กำลังจับตาสถานการณ์โควิด-19 อย่างใกล้ชิด ในขณะที่ไวรัสดังกล่าวมีการพัฒนาและกลายพันธุ์